DEĊIŻJONI TAL-KUMMISSJONI
tat-2 ta’ Awwissu 2007
li tapprova l-emenda tal-programm għall-qerda tal-bruċellożi bovina fl-Italja għas-sena 2007, approvata mid-Deċiżjoni 2006/875/KE, fir-rigward tal-bruċellożi tal-bufli ġewwa Caserta, fir-Reġjun tal-Campania
(notifikata taħt id-dokument numru C(2007) 3692)
(2007/561/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 24(6) tagħha,
Billi:
(1)
Id-Deċiżjoni 90/424/KEE tipprovdi għall-possibiltà ta’ kontribuzzjoni finanzjarja mill-Komunità lejn programmi nazzjonali għall-qerda, il-kontroll u s-sorveljanza tal-mard ta’ l-annimali u taż-żoonożi elenkati fl-Anness tiegħu, inkluża l-bruċellożi bovina.
(2)
Id-Deċiżjoni tal-Kummissjoni 2006/875/KE tat-30 ta’ Novembru 2006 li tapprova l-programmi għall-qerda u s-sorveljanza tal-mard ta’ l-annimali, ta’ ċertu TSEs, kif ukoll il-prevenzjoni taż-żoonożi ppreżentati mill-Istati Membri għas-sena 2007 (2) approvat il-programm għall-qerda tal-bruċellożi bovina ippreżentat mill-Italja għall-perjodu mill-1 ta’ Jannar 2007 sal-31 ta’ Diċembru 2007.
(3)
Is-sitwazzjoni fir-rigward tal-bruċellożi bovina fil-Campania, u speċjalment fil-provinċja ta’ Caserta, hija kwestjoni ta’ tħassib, kif uriet l-Italja fi preżentazzjoni fil-Kumitat Permanenti dwar il-Katina Alimentari u s-Saħħa ta’ l-Annimali tal-5 u s-6 ta’ Marzu 2007.
(4)
B’hekk, l-Italja ressqet lill-Kummissjoni pjan speċjali ta’ kontroll għall-qerda tal-bruċellożi tal-bufli ġewwa Caserta, inklużi b’mod partikolari miżuri speċifiċi msaħħa fir-rigward ta’ l-identifikazzjoni ta’ l-annimali u t-tilqim.
(5)
Il-miżuri proposti mill-Italja jikkonformaw mal-leġiżlazzjoni veterinarja Komunitarja u partikolarment mal-kriterji Komunitarji li jirrigwardaw il-qerda tal-bruċellożi bovina.
(6)
Il-pjan speċjali ta’ kontroll għall-qerda tal-bruċellożi fil-bufli ġewwa Caserta għandu għalhekk jiġi approvat bħala parti mill-programm għall-qerda tal-bruċellożi bovina ġewwa l-Italja għas-sena 2007.
(7)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-pjan speċjali ta’ kontroll għall-qerda tal-bruċellożi tal-bufli ġewwa Caserta, kif ġie mressaq mill-Italja fis-7 ta’ Ġunju 2007, huwa hawnhekk approvat għall-perjodu mill-1 ta’ Lulju 2007 sal-31 ta’ Diċembru 2007.
Dak il-pjan speċjali ta’ kontroll għandu jiġi inkluż fil-programm għall-qerda tal-bruċellożi bovina ġewwa dak l-Istat Membru, kif inhu approvat skond l-Artikolu 2(1) tad-Deċiżjoni 2006/875/KE.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 2 ta’ Awwissu 2007.